Su poveru Pedru

Est unu poveru iscemu. Bind’hat tantos
In su mundu d’iscemos e de tontos;
Su mundu non ponet cabu in cussos contos,
Su mundu chered’ispassu e non piantos

Ma deo tenzo su gustu ’e firmare
Sos ojos in sas penas dolorosas;
Pro cussu sas vicendas piedosas
De Pedru bo si chelzo raccontare.

Su babbu suo fit riccu e potente,
Teniat medas belveghes, caddos, giuos,
Fin sos mezzus cunzados tottu suos
E dipendiat de issu tanta zente.

Tottus lu giamaian su Re ’e idda
Pro cant’àndat sa terra muntagnina;
E cun bestires de lussu, che reina,
Andaiad’in giru sa pobidda;

Teniat sa domo aperta pro donzunu
Chi esset tentu bisonzu ’e azudu,
Si estiad’inie donzi nudu
E campaiada isse ’e su comunu.

Sos fizos creschein tottu in abbundanzia
Cun colores, cun sedas e cun randas,
Sas fizas, tottu ricamos tottu frandas,
Differentes da onzi custumanzia.

Pedru nascheit s’ultimu in s’areu
E lu pesein’a dulches, a pistocos,
Lu estein de fettas e de frocos;
Ma fit che tantos chi nde faghet Deu.

Mortu su babbu, sos ateros frades
Bendèin tottu pro sos gastos maccos
E dae meres torrein teraccos,
Senza decoro, nen propriedades,

Pedru, de tottu custa funzione
Non sind’est agatadu, su mischinu!
Li faghet sa caridade donz’ighinu
E issu si cred’ancora unu riccone.

A chie pranzu li dada, a chie chena,
E issu pappat che cane sempr’a fua;
Pappat cuntentu ca crèt roba sua
Su chi li dat sa zente pro sa pena.

E cand’idet belveghes, bidet giuos
E bessid’in campagna a disaogu,
Narat ch’est de su babbu donzi logu,
Narat chi sos masones sun sos suos.

E vivit gai su tristu in cust’idea,
Vivit felice coment’apat meda;
Est nudu e si cret bestidu in seda
E non tened’invidia e pelea

Poveru Pedru! Eppuru semus gai
Sos omines, chi riccos nos creimus
E cun s’idea tottu possidimus;
Ma veru bene non tenìmus mai.